ક્યુટ મનીષ પૉલનું કૉમિક ટાઇમિંગ સરસ છે અને તેને જોકરવેડા કરતો જોવો ગમે છે. પીયૂષ મિશ્રા પોતાની દર બીજી ફિલ્મમાં અસ્થમાના દરદીની જેમ હાંફતાં-હાંફતાં બોલીને હવે બોર કરે છે. આ ફિલ્મની અજબ જેવી વાત એ છે કે એમાં સિકંદર ખેરની ઍક્ટિંગ જોવા જેવી છે. નવા જ લુકમાં પેશ થયેલા સિકંદરે અમેરિકન અને પંજાબી બોલી વચ્ચે સરસ વૉઇસ-મૉડ્યુલેશન કર્યું છે. બાય ધ વે, આ સિકંદરની હવે ખેર નથી, કારણ કે આ ફિલ્મમાં તેણે પોતાના નામમાંથી ખેર હટાવી લીધું છે. ખેર, હશે હવે. લાદેન બનતો પ્રદ્યુમન સિંહ તો ઍક્ટિંગ અને રાઇટિંગ બન્નેમાં પાવરધો છે (ખાલી સ્ટોરીમાં જ અહીં લોચો માર્યો). બીજી હળવી મજાઓ એ છે કે ફિલ્મમાં ઘણા કલાકારો પોતાનાં ઓરિજિનલ નામ સાથે જ પેશ થયા છે. જેમ કે અલી ઝફર, આપણા ગુજરાતી ચિરાગ વોરા, સુગંધા ગર્ગ, રાહુલ સિંહ વગેરે. ઈવન ફિલ્મની પ્રોડ્યુસર બહેનો પૂજા અને આરતી શેટ્ટી પણ અહીં સદેહે પેશ થાય છે. મતલબ કે ફિલ્મમાં બધાને એક જ પાણીએ સાબુ-સોડા વગર ધોવામાં આવ્યા છે.